
DESCRIPTIO  MORBI. 


Tussis  convulsiva  est  morbus  spasmodicus  organorum, 
respirationi  inservientium,  qui  nomen  ducit  a symptomate 
gravissimo  ac  maxime  praestanti,  a tussi  quidem  illa 
omnino  singulari,  quae  propter  similitudinem  quandam 
comparata  est  cum  voce  complurium  animalium,  e.  g. 
ovium,  canum,  asinorum  etc.  et  ea  de  causa  nominata 
est  tussis  ferina,  asinina  etc.  Haec  tussis,  quae  aegrotos 
per  paroxysmos  tantum  aggreditur,  constans  in  brevibus 
et  crebris  exspirationibus,  interrumpitur  inspiratione  longa, 
item  spasmodica,  anxia  et  singulariter  clangorosaj  sub- 
sequitur versus  finem  paroxysmi  saepius  vomitus  mate- 
riae mucosae  et  pendulae  cum  cibis  assumptis  mixtae. 
Decursum  morbi  per  incertum  et  saepissime  lon- 
gum temporis  spatium  se  protrahentem  in  tria  stadia  di- 
videre possumus,  quamquam  in  natura  certis  limitibus 
non  sunt  distincta,  et  unum  paulatim  alterum  excipit, 
ita  ut  primum  sit  stadium  catarrhale  seu  ob  vaso- 
rum reactionem  febrile,  tum  sequatur  stadium  con- 
vulsi vum  seu  nervosum  et  hoc  sensim  transeat  in  ter- 


6 


tium  seu  stadium  decrementi.  Quorum  singuloruin 
symptomata  haec  fere  sunt. 

a)  Stadium  catarrhale.  Initium  commune  ha- 
bet morbus  noster  cum  multis  aliis  et  praecipue  cum 
morbillis;  cum  ambo  oatarrho  simplici  similes  incipiant, 
difficile  esse  potest  inquirentij  pro  certo  discernere,  utrura” 
tussis  convulsiva  proditura  sit,  an  morbillorum  eruptio 
immineat.  Praebent  nobis  aegroti  signa  vel  levioris  vel 
gravioris  affectionis  membranarum  mucosarum , inprimis 
organorum  respirationis:  adest  enim  saepissime  rubor 

oculorum,  photophobia,  catarrhiis  narium,  sternutatio 
;Crebra;  queruntur  aegrotantes  lassitudinem  universalem, 
somnum  inquietum , cephalalgiam ; appetentia  ciborum 
vel  nulla  vel  minima  est,  cujuslibet  rei  occupatio  nihil 
juvat,  morosi  sunt  infantes  et  valde  difficiles,  nec  raro 
angina  catarrhalis  adest,  quare  deglutitio  ciborum  magnos 
dolores  illis  parat.  Hisce  cum  signis  conjungitur  affe- 
ctio laryngis,  usque  ad  inferiores  bronchiorum  partes 
saepe  extensa,  manifestans  sese  mutata  voce,  dolore  ti- 
tillante et  pungente  in  arteria  aspera,  denique  tussi. 
Jam  iii  hoc  stadio  tussis  est  signum  characteristicum 
morbi  et  certissime  nobis  indicat,  quocum  malo  certan- 
dum nobis  sit.  Est  etenim  sicca,  brevis,  clangorosa  et 
invadit  affectos  per  paroxysmos,  post  intervallum  horae 
quadrantis  vel  dimidii  redeuntes,  provocata  illa  titilla- 
tione, quae  variis  tracheae  locis,  maxime  infra  laryngem 
sitis,  percipitur.  Febris,  quae  comitatur  plerumque 
ea  symptomata,  semper  fere  praebet  characterem  ere- 
thisimi  et  exacerbationem  facit  vespertino , remissionem 
matutino  tempore.  Raro  et  nonnisi  tussi  convulsiva 

■■complicata  cum  inflammatione  organorum  respirationis, 
■bronchiorum  vel  pulmonum  ipsorum,  pulsus  plenus  et 

■ durus,  urina  flammea  et  rubra  febrem  vehementiorem, 

■ ejusque  characterem  sthenicum  indicant.  Ex  catarrhali 
stadio,  postquam  per  incertum  temporis  spatium,  maxime 
per  octo  vel  quatuordecim  dies,  sed  interdum  etiam  us- 
que ad  septimanas  quatuor  et  plures  duravit,  sensim 
sese  format  secundum: 

b)  Stadium  convulsivum.  In  primo  stadio  ir- 
ritationem membranarum  mucosarum  maximi  momenti 
esse  vidimus,  qua  irritatione  inde  ad  nervos  respirato- 
rios et  maxime  ad  nervum  pneumogastricum  propagata, 
nunc  tussis  convulsiva  magis  magisque  in  conspectum 
venit  cum  omnibus  signis  pathognomonicis.  Describentes 
hoc  stadium  discernimus  paroxysmos  et  intervalla  libera, 
saepius  vel  rarius  alternantia.  Praesentiunt  infantes, 
paullulo  ante  imminentem  insultum  ex  oppressione  qua- 
dam pectoris  et  sensu  titillationis,  qui  lenis  in  trachea 
vel  in  larynge  incipiens,  gradatim  augetur  et  tussim 
postremo  exsuscitat,  quam  ut  supprimant  anxii  et  in- 
quieti frustra  aduituntur.  Inda  mox  paroxysmus  super- 
venit et  aegroti  valde  territi,  sursum  evecti,  superiorem 
corporis  partem  pronunt,  qui  proximi  sunt  manibus  ap- 
petunt, arripiunt  iisque,  ut  praesidium  habeant,  ad- 
haerent 

Paroxysmus  formatur  ex  compluribus  tussis  insulti- 
bus, quorum  singuli  constant  in  permultis  abruptis  cre- 
berrimisque  exspirationibus,  in  quibus  nihil  aeris  in  pul- 
monum vesiculas  recipi  videtur,  itaque  propter  sangui- 
nis per  pulmones  transitum  inhibitum,  ejusque  a capite 

refluxum  impeditum  ^ facies  accipit  rubrum  lividumque 
colorem,  venae  capitis  tumescunt,  oculi  protuberant,  sae- 
peque provocatur  etiam  vehementia  tussis  nimia  proflu- 
vium sanguinis  e faucibus,  pulmonibus,  naso  et  auribus, 
vel  oculis  sanguis  suffunditur;  pulsus  inter  insultum  sae- 
pissime est  suppressus,  extremitates,  caput  et  collum  fri- 
gido sudore  sunt  obtecta , profunduntur  etiam  in  multis 
casibus  urina  et  alvus,  et  crebro  tussis  transit  in  spas- 
mum pulmonalem  continuum,  inter  quem  tussis  ipsa  et 
anima  per  bene  longum  tempus  sunt  suppressae.  In  qua 
vehementissima  tussi  multis  inspirandi  conatibus  frustra 
factis,  aegroti  tandem  impedimento,  quod  in  larynge  esse 
videtur  secundum  sonum,  superato  inspirationem  faciunt 
longam  cum  illo  sono  sibilante  et  clangoroso.  Sequitur 
quies  brevis  et  paullo  post  novus  insultus  incipit;  quo- 
rum demum  compluribus  feliciter  superatis  totus  paro- 
xysmus, saepissime  vomituritione  et  vomitu  ipso  mucosae 
materiae  pendulae  mixtaeque  cum  cibis  assumptis  et  mu- 
coso bronchiorum  secreto  finitus ^ intervallo  libero  cedit 
Vomitus  enim  quamquam  primum  aegrotos  magis  affligit 
et  debilitat,  tamen  horum  conditionem  sublevat  et  remoto 
bronchiorum  muco  respirationem  liberiorem  reddit* 

Singuli  paroxysmi,  typum  fixxim  non  observantes,  sine 
ordine  redeunt,  vel  saepius  vel  rarius  inter  horas  quatuor 
et  viginti,  interdum  adeo  omiii  hora  dimidia*  Vespertino 
tempore  frequentius  apparent  quam  matutino,  saepissime 
vero  inter  noctem.  Quo  saepius  redeunt,  eo  ve- 
hementiores  sunt  insultus  eoque  magis  vexant  aegrotos. 
Revocantur  motibus  corporis  majoribus,  etiam  levio- 
ribus risu,  cantu,  ira  et  aliis  animi  affectionibus;  ob- 

servatum  praeterea  est  a compluribus  auctoribus  eos  ex- 
citari iii  infantibus,  qui  hoc  malo  laborant,  quum  alios 
tussientes  audiant  vel  videant.  Si  stethoscopio  inquiris 
pectus,  dum  prodromi  adsunt,  rhonchum  mucosum  ani- 
madvertis in  posteriore  pulmonum  parte,  in  insultu  ipso 
autem,  quia  respiratio  omnino  impedita  est,  nihil  audis^ 
In  intervallis  inter  paroxysmos  plerumque  infantes 
omnino  liberati  sunt  ob  omni  dolore  et  molestia,  redit 
appetentia  ciborum,  ludunt  cum  eadem  hilaritate  ut  antea, 
et  nihil  restat,  quod  in  memoriam  revocet  morbum,  nisi 
levis  tussis  catarrhalis;  inspiratio  caeterum  levis  est  nul- 
laque re  impedita,  et  auscultatione  pectoris  murmur  re- 
spiratoruim  solitum  auditur.  Finitur  hoc  stadium  in  ca- 
sibus felicissimis  septimanis  tribus  aut  quatuor,  saepius 
producitur  ad  septimanas  octo  et  decem  neque  raro  ad 
pluresj  multum  dependet  quod  attinet  finem  a constitu- 
tione aegroti,  ab  anni  tempore,  a climate  et  rebus  aliis. 

c)  Stadium  decrementi  symptomatibus  suis  si- 
mile est  primo  stadio,  paroxysmi  scilicet  fiunt  breviores, 
apparent  rarius  ac  non  eadem  vehementia  aegrotos  vex- 
ant; saepissime  adhuc  observantur  nocturno  tempore  et 
post  coenam,  sed  desinunt  magis  magisque  finem  fa- 
cere per  pathognomoiiicum  illum  sibilum  et  clangorem. 
Inter  insultum  tussis  congestiones  versus  caput  minores 
sunt,  somnus  est  quietus  et  respiratio  omnino  libera* 
Urina,  quae  antea  erat  parca  et  pallida,  nunc  profun- 
ditur majore  quantitate  ducitque  colorem,  bronchia  se- 
cernunt sputa  majoris  consistentiae,  globosa,  non  amplius 
pellucida  alba;  aegroti  denique  viribus  recuperatis  sensim 
sensimque  a morbo  liberantur. 

Non  semper  ex  iis,  quae  diximus  de  signis  et  de- 
cursu, morbum  nostrum  cognosces;  respicias  igitur  sem- 
per, quum  inter  epidemios  numeretur,  genium  epidemiae 
et  invenies  saepenumero  hoc  vel  illud  symptoma  alio 
modo  in  conspectum  venire;  saepe  praeterea  sympto- 
mata modificantur  et  perturbantur  eo,  quod  tussis  con- 
vulsiva  conjungitur  cum  aliis  affectionibus,  quarum  gra- 
vissimas breviter  hio  contemplari  volumus.  Creberrimae 
complicationes  sunt  cum  pleuritide  et  magis  etiam  cum 
pneumonia,  quae,  ut  Blaclie  affirmat,  praecipue  pneu- 
monia lobularis  est  Hanc  pneumoniam,  quum  dolor  in 
omnibus  casibus,  quos  observabat,  deesset,  ex  febri  et 
dyspnoea  Constant  cognovit  Inflammatio  ubi  violen- 
tior et  super  majorem  pulmonum  partem  extensa  erat, 
tussis  insultus  quasi  supprimebat,  qua  vero  resoluta, 
omni  cum  vehementia  redibant  Encephalitis  etiam,  quam- 
vis rarius,  conjungitur  cum  tussi  convulsia  et  manifestat 
sese  convulsionibus.  Ozanan  et  Heine  tussim  convul- 
sivam  saepe  complicatam  videbant  cum  febri  intermittente, 
animadvertebantque  simul  insultum  tussis  inter  febris  ex- 
acerbationem sistere,  sed  majore  vi  postea  aegrotos  ag- 
gredi. Quod  spectat  ad  exanthemata  acuta  tussi  coiivuE 
sivae  sese  adjungentia,  omnes  fere  auctores  in  eo  con- 
sentiunt, periculum  hac  conjunctione  augeri. 


EXITUS  MORBI. 


Nulli  alii  morbo  tam  multa  mala  originem  debent 
quam  tussi  convulsivae,  nempe  transit  vel  in  partialem 

sanitatem  vel  in  alium  morbum  vel  in  mortem.  Quod 
ad  partialem  sanitatem  attinetj  mala  consecutiva  partim 
nascuntur  djnamico  partim  mechanico  modo.  Processu 
morboso  diutius  durante  et  ulterius  procedente,  relin- 
quitur non  raro  in  pulmonibus  status  maximae  irritabili- 
tatis et  dispositio  magna  ad  alios  eorum  morbos,  relin- 
quitur etiam  magna  ad  haemorrhagias  inclinatio  5 ita  ut 
causis  vel  minoris  momenti  profluvia  sanguinis  e naribus 
et  haemoptoe  provocentur.  Vehementioribus  tussis  in- 
sultibus interdum  efficitur  commotio  cerebri , ruptura 
ejus  vasorum  et  extravasatio  sanguinis;  ex  quo  diris- 
simo malo,  nisi  mors  sequitur,  sensuum  et  ipsius  animi 
functionum  laesiones,  quales  sunt  aurium  surditas,  ocu- 
lorum caecitas  et  amaurosis,  animi  stupiditas  et  aliae 
nasci  verisimile  est.  Per  continuas  congestiones,  singu- 
lis paroxysmis  semper  revertentes,  et  functiones  vasorum 
capillarium  eo  ipso  turbatas,  sub  finem  existunt  altera- 
tiones  plasticae,  tumores,  hypertrophiae,  degenerationes. 
Dislocantur  saepe  aut  prolabuntur  intestina  abdominis 
nec  non,  ruptura  diaphragmatis  facta,  intestina  thoracis. 
Crebro  etiam  dislocantur  ossa  et  potissimum  ossa  colum- 
nae vertebralis,  unde  nascitur  paulatim  cyphosis,  liberis 
admodum  perniciosa.  Si  per  longum  temporis  spatium 
morbus  in  corpore  versatur,  postremo  vim  vitalem  de- 
bilitat, nutritionem  male  afficit  et  cachexiam  universalem 
producit.  Ubi  infantes,  dispositione  scrophulosa  affecti^ 
corripiuntur  a tussi  convulsiva,  scrophulosis,  illo  morbo 
finito,  magna  cum  vehementia  erumpit.  — In  alium 
morbum  et  quidem  in  blennorrhoeam  membranae  mu- 
cosae organorum  respirationis  transit  tussis  convul- 

siva,  si  in  stadio  tertio  criticae  secretiones  nimiae 
sunt.  Congestiones  erethismo  nervorum  provocatae  au- 
geri etiam  possunt  ad  inflammationes,  quae,  complicatae 
cum  primaria  nervorum  affectione,  multo  perniciosiores 
esse  solent;  harum  inflammationes  creberrimae  sunt  an- 
gina membranacea  et  bronchitis  suflfocativa.  Usu  etiam 
venit,  ut  actio  vasorum  ita  incitata  finiatur  exsudatione 
serosa,  e.  g.  hydrope  pericardii  et  pleurae.  Nonnullis 
casibus  denique  convulsiones  locum  capiunt  tussis  con- 
vulsivae,  /quales  Tsch aliener  in  puella,  duodecim  an- 
nos nata,  quotidie  eodem  tempore  redire  et  per  complu- 
res horas  durare  vidit.  — 

Mors  in  hoc  morbo  vario  modo  sive  ejus  ipsius 
decursu  vehementiore  sive  morbis  secundariis  adducitur. 
Si,  quod  rarum  est,  aegroti  inter  insultum  obeunt,  para- 
lysis nervorum  respiratoriorum  et  apoplexia  pulmonum, 
quae  dicitur  nervosa,  causa  esse  videtur ; tum  in  paroxysmi 
culmine  facies  livida  subito  collabitur,  oculorum  acies 
hescit  et  thoracis  motus  respiratorii  sistunt  Inter  paro- 
xysmum interdum  spasmi  gravissimi  tetanici  quasi  erum- 
punt; qui  saepissime  infantes  ad  mortem  perducunt; 
fieri  etiam  potest,  ut  sanguine,  cujus  recessus  a capite, 
respiratione  impedita,  inhibitus  est,  in  cerebri  vasis  sese 
accumulante  adeoque  ex  iis  evadente,  apoplexia  san- 
guinea vitae  finem  faciat.  Saepius  dfenique  mala  con- 
secutiva,  maxime  inflammationes  illae  malignae  organo- 
rum respirationi  inservientium  exitum  capiunt  lethalem. 
Tuberculosis  etiam  et  phthisis  pulmonum  sequi  possunt 
et  crebrius  multo  post  aegrotos  ad  orcum  ducunt. 


SECTIO  PATHOLOGICA. 


Plurimae  mutationes  pathologicae  ^ quae  inveniuntur 
in  cadaveribus  eorum,  qui  tussi  convulsiva  laboraverant, 
pertinere  videntur  ad  varios  et  diversos  morb^os  secun- 
darios, quos  supra  commemoravimus;  et  si  conferimus 
ea,  quae  scripserunt  auctores  de  istis  mutationibus,  si  vi- 
demus quoque  earum  nullam  semper  et  in  omnibus  ca- 
sibus adesse:  verisimile  habendum  est  tussim  convulsi- 
vam  ipsam  nihil  relinquere  in  corporibus,  quod  etiam 
naturae  morbi  maxime  respondet.  Auctorum  magna  pars 
membranam  mucosam  tracheae  et  bronchiorum  rubefa- 
ctam quidem  observabant  et  bronchia  saepe  dilatata^ 
materiam  mucosam  pendulamque  continentia;  eadem  vero 
post  catarrhum  quoque  inveniri  solent,  et  minime  in  ea- 
rum partium  inflammatione,  ut  multi  voluerunt,  proxima 
mali  causa  est  ponenda,  quippe  alii  auctores  hanc  in- 
flammationem non  viderunt,  in  eodemque  fere  casuum 
numero  signa  inflammationis  pulmonum  et  pleurae  ejus- 
que  exituum  vel  sola,  vel  cum  illis  mutationibus  con- 
juncta adsunt.  Observabant  etiam  multi  auctores,  ut 
Autenrieth,  Breschet,  Guibert,  Clarus,  alii,  in- 
flammationem nervorum  vagorum  et  sympathicorum  ma- 
gnorum cum  gangliis  eamque  in  morbo  nostro  semper 
adesse  et  ejus  paene  rem  essentialem  constituere  puta- 
bant, quae  quidem  opinio  ab  aliis  refutata  est  multis 
exemplis:  veluti  Baron  in  nosocomio  infantum  exposi- 
torum, quamquam  sectiones  accuratissime  instituebat, 

iiunquaDi  istam  reperire  poterat , et  Albers  in  casibus 
quadraginta  septem  illos  nervos  omnino  immutatos  inve- 
nit. Aliae  mutationes  rariores  sunt  et  variae  secundum 
varios  exitus  et  complicationes  morbi.  Denique  memo- 
ratu etiam  dignum  est,  affirmasse  Braun,  Zitterland 
et  Brueck  in  omnibus  casibus  sub  lingua  vesiculas  se 
invenisse,  iis  similes,  quae  in  rabie  canina  adesse 
dicuntur. 


AETIOLOGIA. 


Pertussis  est  morbus  epidemius,  qui  nostram  regio- 
nem post  incerta  intervalla  invadit,  in  aliis  regionibus 
vero  quoque  anno  fere  grassatur.  Quae  sit  epidemiae 
causa,  id  omnino  fere  ignotum  est,  amare  videtur  tem- 
pora humida  et  frigida,  autumnum  et  ver,  raro  aestate 
vigente  abservatur  raroque  hjeme  adulta  et  sicca. 
Eam  quoque  aeris  mutationem,  quae  multos  alios 
morbos  epidemios  vere  et  autumno  producat,  infantibus 
perniciosissimam  esse  inter  omnes  auctores  constat. 
Watt  in  terris  septentrionalibus  pertussim  saepius  re- 
dire et  perniciosiorem  esse  contendit;  alii  vero  hanc 
opinionem  omnino  rejiciunt,  contrariam  affirmantes. 

Wendt  contagiosam  morbi  naturam  omnino  negat 
et  causam  accusat  miasma  quoddam,  ei  simile,  quo  pro- 
gignuntur morbilli,  pertussis  enim  epidemias  cum 
illis  morbillorum  alternare.  Cum  Wendt  multi  alii 

et  doctissimi  quoque  medici,  e.  g.  Stoll,  Danz^ 
Sprengel  et  Girtauner,  pertussis  naturam  esse  con- 
tagiosam infitiantur,  dicentes  quidem  hunc  morbum  ma- 
ximas differentias  ostendere  ab  aliis  morbis  contagiosis, 
praesertim  non  observari  flores  vel  semina,  quae  in  ex- 
anthematibus et  ulceribus  se  manifestantia  morbum  pro- 
gignant, morbum  veram  esse  neurosin,  quae  nunquam 
inficiat.  Tum  quaerunt,  cur  omnes  unhis  familiae  in- 
fantes tam  raro  sensim  sensimque  afficiantur,  cur  ple- 
rumque uno  ictu,  cur  illi  infantes,  qui  morbo  familiam 
invadente  liberi  sint,  per  totum  quoque  mali  tempus  li- 
beri remanere  soleant,  quod  si  contagiosus  sit  morbus, 
fieri  non  possit  Contra  hanc  opinionem  item  peritis- 
simi  doctissimique  auctores,  Rosenstein,  Schaeffer, 
Autenrieth,  Jahn,  Henke,  Schoenlein,  pertussim 
morbum  contagiosum  esse  argumentis  non  minus  gravi- 
bus demonstrare  conantur:  pertussim  enim  eodem  modo 
ac  febres  contagiosas  per  necessarium  quoddam  temporis 
spatium  durare,  eundem  hominem  etiam  vulgo  semel 
tantum  afficere  et  fere  semper  complures  liberos  unius 
familiae,  quam  invaserit,  aggredi.  Huic  quoque  opinioni 
assentiendum  esse  videtur,  praesertim  cum  videamus  sepa- 
ratione aegrotorum,  quominus  sani  inficiantur,  impediri 
posse  et  si  comparamus  ea,  quae  recentiores  etiam  au- 
ctores, e.  g.  Blache,  Haeussler,  Guersent  et  alii  de 
re  observarunt  et  scripserunt. 

Si  quaeritur  quo  tempore  infectio  facillime  efficia- 
tur vel  contagium  formetur,  hoc  in  stadio  nervoso  fieri 
videtur,  cui  opinioni  permulti  etiam  assentiuntur,  ut 
Kahleis,  Guersent,  Naumaun,  Blache.  Morbum 

miasmate  quodam  ulterius  proferri  et  sustineri  inter  om- 
nes medicos  satis  constat,  affirmaturqiie  eo,  quod  mutata 
domicilio  pertinax  pertussis  saepe  sanatur,  etiam  medi- 
caminibus non  adhibitis.  Jure  quoque  hoc  miasraa  cum 
morbillorum  miasmate  comparatur,  cui  tam  affine  esse 
videtur,  ut  non  raro  morbillorum  aliorumque  catarrha- 
lium  et  rheumaticorum  morborum  atque  pertussis  vicissi- 
tudo observetur.  Omnino  idem  ac  morbillorrm  miasma, 
ut  Autenrieth  contendit,  esse  non  potest,  quum  ambo 
morbi  sese  invicem  non  excludant. 

Praedispositionem  ad  morbum  nostrum  infantibus 
usque  ad  aetatem  pubertatis  adscribere  possumus;  parcit 
neque  divitibus  neque  pauperibus,  sed  ut  etiam  Con- 
stant affirmat,  qui  Parisiis  in  nosocomio  (PHopital  des 
enfants)  permultos  aegrotos  observabat , magis  infantes 
sexus  sequioris  quam  potioris  aggreditur.  Apud  adultos 
rarissime  occurrit.  Ubi  epidemiae  grassantur,  saepius 
apud  adultos  invenitur  tussis  species  pertussi  similis, 
imprimis  apud  matres,  nutrices  et  eos,  qui  aegrotos  cu- 
rant, si  constitutionem  debilem  et  irritabilem  habent; 
quae  tussis  species  non  incipit  cum  stadio  cartarrhali, 
sed  paroxysmi  soli  adsunt  et  tota  affectio  jam  post  sex 
vel  octo  dies  finem  capit. 

Infantes  morbo  semel  victo,  vulgo  iterum  affici  non 
solent,  sed  quamquam  Hufeland  multique  alii  doctis- 
simi medici,  qui  per  longum  temporis  spatium  in  praxi 
versabantur,  id  fieri  posse  omnino  negant,  tamen 
exempla  fide  dignissima  exstant,  tales  infantes  denuo 
pertussi  affectos  esse,  velut  inter  alios  Haas  e talem 
casum  se  vidisse  affirmat. 

De  causa  proxima  et  de  sede  morbi  multum  dis- 
putatum est  inter  observatores,  et  quamquam  doctissimi 
experientissimique  medici  ut  Huxham,  Sydenham, 
Rosenstein,  Hufelaiid,  Loebensteiii-Loebel, 
Marcus,  Autenrieth  et  alii,  inquisitiones  suas  insti- 
tuebant summo  cum  studio,  tamen  naturam  morbi  minime 
satis  bene  illustrare  poterant.  Liceat  mihi,  quae  summi 
illi  medici  de  sede  et  natura  protulerunt,  hic  uberius 
exponere,  eorumque  sententias  quantum  potero  explorare, 
j Huxham  et  Thomson  causam  excitantem  in  ven- 
triculo et  in  primis  viis  quaerendam  esse  volebant  ^ 
Butter  in  tractu  intestino,  Sydenham  et  Danz  in 
pulmonibus  et  in  nullis  aliis  organis  morbi  sedem  esse 
contendunt.  Hufeland,  Jahn,  Breschet  non  pulmo- 
nes, sed  nervos  vagos  et  phrenicos  primo  affectos  esse 
Igravissimis  argumentis  demonstrant.  Watt,  Bedham, 
iHaase  et  potissimum  Marcus  in  bronchiis  sedem  esse 
■affirmant,  Loebenstein  - Loebel  morbum  in  diaphrag- 
Imate  radicari  indeque  ad  nervos  extendi  censet,  et  simi- 
lliter  Hecker  tussim  convulsivam  esse  morbum  localem 
■diaphragmatis,  quod  in  oninibus  paroxysmis  convulsioni- 
Ibus  afficiatur,  sub  paroxysmi  finem  autem,  ubi  respiratio 
■saepe  cesset,  in  tetano  versetur ^ pulmonibus  per  breve 
Isaltem  tempus  sanisj  contendit. 

I Multae  ergo  opiniones  exstant  de  sede  morbi  5 atta- 
Imeii  nulli  consentire  possumus,  et  ea  res  ipsa,  quod  tot 
Iviri  excellentissimi  tam  varias  tamque  inter  se  discrepan- 
Ites  sententias  protulerunt, . maximum  argumentum  mihi 
■praebere  videtur,  pertussis  causam  poximam  omnino 
■ignotam  esse.  Enimvero  si  cujuspiam  medicorum,  quos 

supra  coumiemoraviiiius,  sententiam  de  sede  sequamur, 
ex  unius  illorum  organoniin  affectione  minime  intelligere 
possumus  omnia,  quae  morbus  secum  ducit  symptomata, 
et  potius  apparere  mihi  videtur,  unumquodque  organum 
ad  morbum  progignendum  partem  suam  conferre. 

Ut  de  sede,  ita  de  natura  quoque  tussis  convulsi- 
vae  doctissimorum  auctorum  sententiae  variae  sunt  et 
valde  inter  sc  discrepant.  Sydenham  vehementissimos 
illos  pertussis  paroxysmos  fervidioribus  et  spirituosis 
halitibus  c sanguine  in  pulmones  transmissis  procreari 
contendit;  sed  cur  non  semper  tussis  vehemens  adsit, 
cur  vomitus  paroxysmi  finem  faciant  et  alia  signa  patho- 
gnomonica  eo  minime  explicat.  Sto  11  tussim  convul- 
sivam  in  ventriculo  sedem  habere  et  ea  de  causa  con- 
vulsivam  esse,  quod  infantes,  quorum  systema  nervorum 
facilius  afficiatur,  occupet,  quam  eandem  ob  rem  remedia 
emetica  optima  esse  censet,  docere  conatus  est.  Pal da- 
mus autem  ei  opponit  tussim  solum  e bronchiis  oririj 
tussim  stomachicam  absurdam  esse  et  ea  de  causa  eme- 
tica rejicienda.  Bedham,  Watt  et  alii,  praecipue 
MarcuSj  quum  saepe  bronchiorum  inflammationis  signa 
iiiveuissent,  pertussim  eundem  morbum  ac  bronchitidem 
esse  Judicarunt.  Marcus  suam  sententiam  hisce  argu- 
mentis multis  defendit:  1)  In  tussi  convulsiva  omnia 
bronchitidis  symptomata  inveniuntur.  Differentia  inter 
utrumque  morbum  pendet  ab  organismi  infantilis  teneri- 
tate et  inde,  quomodo  ambo  morbi  existant.  Tussis 
convulsiva  enim  morbus  epidemius,  bronchitis  morbus 
sporadicus  est.  2)  Modus  tussiendi,  paroxysmi  periodici, 
remissionis  manifestae,  sputa,  respiratio  utrique  morbo 
communia  sunt  3)  Tussis  convulsiva  aeque  ac  bron- 


19 


chitis  omnia  catarrhi  signa  prae  se  fert.  Inter  omnes 
enim  auctores  satis  constat,  illam  a symptomatibus  ca- 
tarrhalibus  incipere,  in  decursu  autem  nullum  quod 
non  jam  antea  adfuerit,  symptoma  assumere j 4)  quum 
itaque  tussis  convulsiva  catarrhus  sit,  sine  inflammatione 
existere  non  potest.  5)  Nemo  absque  febri  tussim  con- 
vulsivam  unquam  observavit,  omnium  autem  febrium  in- 
flammatio causa,  eamque  ob  rem  morbus  inflammatorius 
esse  debet.  6)  Quum  tussis  convulsiva  morbus  epide- 
mius  sit,  jam  hanc  ob  causam  ad  morbos  febriles  in- 
flammatorios pertinet.  7)  In  corporibus  denique  tussi 
convulsiva  peremtorum  bronchia  inflammata  inventa  sunt. 

Quod  attinet  ad  primum  argumentum  non  satis 
bene  intelligo,  quomodo  difiTerentia  inter  utrumque  mor- 
bum a sola  infantilis  organismi  teneritate  dependere  pos- 
sit, si  quidem,  ut  Marcus  contendit,  pertussis  item  ac 
bronchitis  morbus  inflammatorius  esset,  in  ipso  infantili 
organismo  ad  majorem  gradum  inflammatio  augeri  debe- 
ret, non  autem  ea  de  causa  spasmodicam  formam  acci- 
peret; tum  tussim  illam  characteristicam  et  singularem 
in  bronchitide  nunquam  invenies,  frustraque  illam  singu- 
larem respirationem  in  hoc  morbo  quaeres.  Tussim 
convulsivam  a catarrhalibus  signis  incipere,  ut  jam  vidi- 
mus, verum  est;  at,  ut  item  commemoravimus,  haec 
signa  in  ulteriore  morbi  decursu  omnino  evanescunt  for- 
mamque, accipiunt  spasmodicam  ita  ut  in  secundo  stadio 
pertussis  nihil  praebeat,  quod  catarrho  simile  sit.  In 
stadio  catarrhali  febris  plus  minus  vehemens  adesse  so- 
let; febrilia  vero  symptomata  in  secundo  stadio,  nisi 
complicatio  adsit,  omnino  abire,  in  eo  omnes  consen- 

tiunt  auctores.  In  eam  etiam  sententiam,  quam  Mar- 
cus de  causa  febrium  aflfert,  ac  si  inflammationi  origi- 
nem deberentj  cum  multis  aliis  inire  non  possum.  Sta- 
tuamus e.  g.  febres  intermittentes,  quarum  causas  om- 
nes fere  auctores  ponunt  in  anomalia  systematis  nervo- 
rum et  potissimum  gangliorum,  ita,  ut  inde  vasorum 
actio  excitetur,  sive  in  djscrasia  quadam  sanguinis,  qua 
processus  biochemici  mutentur;  minime  igitur  febris  in- 
sultus per  inflammationem  efficiantur.  Congestiones  illas 
continuas,  quibus  organa  respirationis  non  solum,  sed 
etiam  aliae  corporis  partes  inter  vehemeiitissimos  insul- 
tus vexantur,  ad  inflammationem  tandem  augeri  posse 
jam  supra  non  negavimus.  Non  raro  igitur  inveniuntur 
inflammationes,  sed  non  semper  nec  in  omni  casu  inflam- 
matio bronchiorum,  etiam  pneumonia  saepius  et  nervo- 
rum inflammationis  signa  adsunt;  eodem  jure  ergo  horum 
organorum  inflammationem  pertussim  definire  possemus. 
Caeterum  etiam  omnia  symptomata  nervosorum  et  spas- 
modicorum, minime  autem  inflammatoriorum  speciem  no- 
bis praebent. 

Nostro  tempore  plurimi  auctores  ponunt  dispositio- 
nem ad  morbum  in  irritabilitate  bronchiorum  aucta,  na- 
turam morbi  vero  neurosin  vel  spasmum  interpretantur. 
Ejusdem  sententiae  et  Hufeland  est,  naturam  morbi  bis 
fere  verbis  explicare  conatur:  «Equidem  hunc  morbum 
neurosin  quandam,  causam  vero  proximam  in  subtili  et 
peculiari  nervorum  irritatione  positam  esse  puto.  Nam 
ut  in  aliis  neurosibus,  sic  etiam  hic  aura  quaedam  ante- 
cedit paroxysmum,  qui  facile  in  convulsiones,  paralyses 
aliaque  mala  nervosa  transit.  Dispositio  morbosa  sine 

dubio  in  nervis  pectoris  e,t  ventriculi  residet,  praecipue 
iii  pari  vago,  quod  et  ad  pulmones  et  ad  ventriculum 
pertinet,  atque  in  nervo  phrenico.  Quibus  irritatis  in- 
gens illa  muci  copia  ejicitur  et  pulmonum  illa  concussio 
ac  continua  aeris  propulsio  efficitur.  Nervum  phrenicum 
simul  aflfectum  esse,  id  demonstrat  imprimis  spasmodica 
inspirationisque  sibilum  producens  contractio  rimae  glot- 
tidis, quae  a nervo  illo  aliquot  ramulos  accipit.  Quo 
diutius  igitur  hicce  status  convulsivus  durat,  eo  vehemen- 
tius diaphragma  ad  motum  antagonisticum  excitatur,  quod 
quando  fiat,  ex  vehementi  et  tussim  saepe  interrumpente 
soiioraque  inspiratione  apparet.  Sic  certamen  oritur  in- 
ter inspirationem  et  exspirationem.  Si  irritatio  ad  sum- 
mum gradum  pervenit,  ad  confinem  etiam  cardiam  magna 
sensibilitate  praeditam  propagatur,*  fit  contractio  ventri- 
culi et  vomitus,  contraria  quaedam  convulsio,  qua  infe- 
rior diaphragmatis  superficies  ad  vivaciorem  reactionem 
incitatur;  thorax  autem  dilatatur,  irritamentum  a pulmoni- 
bus derivatur  eorumque  convulsio  finitur.  Vomitus  ergo 
verum  spasmi  pulmonalis  antagonismum  sistit,  licet  ea- 
dem ex  causa  oriatur.  Cur  ille  non  prius  superveniat 
aut  potius  statim  ab  initio,  causa  haec  est,  quod  vasa 
bronchialia  multo  sensibiliora  sunt  et  facilius  irritantur, 
quam  nervi  ventriculi,  qui  majorem  spasmi  gradum  ex- 
poscunt. >> 

Huic  sententiae  fere  omnes  nostrae  aetatis  medici 
assentiuntur  et  Blache  hisce  argumentis  eadem  defen- 
dit. 1)  Si  morbus  omnino  formatus  neque  complicatus 
est,  febris  deesse  solet.  2)  Facillime  terrore  vel  levis- 
sima quoque  ira  paroxysmi  subito  revocari  possunt. 

3)  Morbus  decursuuj  habet  omnino  singularem,  4)  Fere 
statim  post  paroxysmos  aegroti  securi  et  impediti  functio- 
nes solitas  curare  possunt,  nullumque  bronchitidis  si- 
gnum in  liberis  intervallis  animadvertitur.  5)  Morbus 
saepe  pertinacissimus  est,  ejusque  cura  multo  difficilior 
quam  bronchitidis.  6)  Nihil  efficit  in  curando  hoc  morbo 
methodus  mere  antiphlogistica , remedia  antispasmodica 
autem  et  narcotica  saepe  multum  valent.  7)  Saepius  ce- 
leriter et  paene  subito  finem  capit  morbus.  8)  Postremo 
omnes  functionem  laesiones,  quarum  sedes  in  in  orga- 
nis respirationi  invervientibus  est,  minime  explicari  pos- 
sunt ex  multis  illis  mutationibus,  quae  saepe  post  mortem 
in  his  organis  inveniuntur. 

Hufeland  ergo  illa  sententia  omnia  fere  pertussis 
symptomata  interpretatur;  quid  autem  sit,  quod  nervos 
irritet,  nihilominus  nescimus,  et  quod  jure  opponit  B au  m- 
gaertner,  duae  res  etiam  adsunt,  quae  ex  simplici 
nervorum  irritatione  explicari  non  possunt:  primum  morbi 
decursus,  ut  aliae  febres  contagiosae,  ab  interno  quodam 
processu,  qui  nunquam  ante  certum  temporis  spatium 
perfici  solet,  dependere  videtur;  tum  pertussis  est  mor- 
bus contagiosus,  contagium  vero  in  caeteris  neurosibus 
minime  observatur.  Baumgaertner  eam  ob  causam 
processum  morbosum,  quo  contagium  formetur,  in  vasis 
capillaribus  pulmonum  procedere  affectionesque,  quae  a 
nervis  originem  petant,  hunc  processum  tantum  comitari 
censet. 

PROGNOSIS. 


In  regionibus  nostris  pertussis  rarius  quidem  peri- 
culosa esse  solet,  nihilominus  autem,  quum  saepius  morbi 
secundarii  ad  mortem  perducant,  prognosis  generatim 
mala  statuenda  est.  Quod  attinet  ad  singulos  casus, 
medico  permulta  respicienda  sunt.  Primum  character 
singularum  epidemiarum  tam  varius  est,  ut  aliae  opti- 
mam, aliae  contra  pessimam  prognosin  permittant.  Quod 
attinet  aegrotos  ipsos,  ii  maxime  malo  succumbunt,  qui 
natu  minimi  sunt,  quum  enim  thorax  et  organa  respira- 
tioni inservientia  minus  evoluta  sint,  minus  etiam  susti- 
nere possunt  vehementissimos  tussis  insultus,  et  facillime 
morbus  in  diros  illos,  quos  descripsimus,  exitus  et  mor- 
bos secundarios  transit.  Periculosior  etiam  morbus  est, 
si  invadit  infantes  debiles  et  irritabiliores  et  eos  maxime, 
qui  constitutione  leucophlegmatica  affecti  sunt,  quum 
apud  eos,  si  pertinacior  existit,  transire  soleat  in  phthi- 
sin  pulmonalem.  Ubi  paroxysmi  saepe  redeunt,  pertina- 
ces sunt  et  longum  tempus  perdurant,  ita  ut  intervalla 
libera  brevia  tantum  sint,  prognosis  admodum  mala  est 
eoque  magis,  si  singulorum  systematum  functiones  valde 
laeduntur.  Convulsiones  et  alia  cerebri  aflfecti  sympto* 
mata,  macies  paullatira  crescens,  hydrops  aiiasarca,  pa- 
roxysmi vehementissimi  cum  intervallis  minime  liberis, 
turbatis  potius  variis  signis  morbosis,  febris  denique  con- 
tinua ubi  adsunt,  prognosin  pessimam  exhibent  mortem- 
que instare  indicant.  Morbi  exitus,  mala  secundaria  et 

compUcationes  secundum  naturam  suam  aliam  reddunt 
prognosin.  Haemorrhagiae  vitae  periculum  augent , epi- 
staxis vero  utilis  esse  videtur.  Vomitus  ubi  non  subse- 
quitur et  tussis  sicca  et  clangorosa  est,  aegroti  magis 
vexari  videntur:  vomitum  ergo  signum  faustum  esse  ve- 
risimile est  Saepe  tussis  convulsiva  etiam  medicamini- 
bus non  adhibitis  evanescit,  vulgo  autem  ut  curetur  qua- 
draginta saltem  diebus  opus  esse,  omnes  fere  medici  af- 
firmant, breviori  quidem  temporis  spatio  eam  nullo  pacto 
curari  posse. 


THERAPIA. 


Contra  nullum  fere  alium  morbum  tantus  numerus 
medicaminum  commendatus  et  adhibitus  est  quam  con- 
tra tussim  convulsivam,  namque  nulla  paene  materiae 
medicae  classis  nec  ullius  classis  ordo  est,  cujus  singula 
medicamina  non  sint  ab  aliis  valde  laudata,  ab  aliis  vero 
omnino  repulsa.  Singula  illa  medicamina  persequi  opera 
esset  nimis  magna,  quare  pauca  tantum  eligam,  quae 
plurimi  peritissimique  adhibuerunt  medici,  et  recentioruin 
rationem  uberius  exponam , quae  cum  pro  variis  morbi 
stadiis  varia  et  peculiaria  proponat  medicamina,  ad  cu- 
randam tussim  convulsivam  accommodatissima  aptissima- 
que  videtur. 

Stadium  catarrhale  ubi  non  negligitur,  sed  bene 
tractatur,  magni  momenti  hoc  esse  potest  ad  caeterasta- 

dia  faciliora  facienda.  Si  hoc  primum  stadium  mite  est 
et  nonnisi  simplicis  catarrhi  signa  exstant,  medicamina 
fere  omnino  supervacanea  sunt;  versentur  aegroti  in  ca- 
lore tantum  modico  sed  aequali,  et  impediatur  ne  tem- 
pestatis mutationes  eis  noceant;  dentur  iis  pro  potu  mu- 
cilaginosa,  mitigantia  leniterque  expectorantia;  utilitati 
etiam  esse  possunt  parvae  doses  diaphoreticorum  quae 
vocamus  frigida,  liquoris  ammonii  acetici,  spiritus  Minde- 
reri,  ammonii  muriatici,  vini  antimonii  Huxhami,  infusi 
sambuci;  diaeta  sit  leniter  antiphlogistica.  Quando  au- 
tem febris  characterem  magis  sthenicum  ostendit  et  ple- 
thora  adest,  tum  conjungendae  sunt  cura  diaeta  parca 
minores  doses  Kali  nitrici  et  remediorum  ad  alvum  agen- 
tium; denique  si  in  aegrotis  robustis,  plethoricis  morbus 
aperte  ad  inflammationem  inclinat,  tunc  methodus  mere 
antiphlogistica  postulatur  et  adhibenda  sunt  salia  anti- 
phlogistica, hjdrargyrura  muriaticum  mite,  Kali  nitricum 
in  parva  dosi,  clysmata  oxymellea,  imprimis  autem  non 
omittendae  sunt  sanguinis  detractiones  sive  per  venae- 
sectionem  sive  per  hirudines  medicinales  et  cucurbitulas 
pectori  applicandas.  In  infantibus  natu  minoribus  de- 
tractio sanguinis  localis  sufficit,  in  adultis  autem  venae- 
sectiones  instituendae  sunt.  Ad  usum  externum  laudan- 
tur etiam  infrictiones  unguenti  hydrargyri  cinerei,  vapo- 
res tepidi,  mitigantes,  cataplasmata,  vesicatoria ; praecipue 
autem  valde  commendata  sunt  in  omnibus  pertussis  sta- 
diis pediluvia  ex  aqua  et  aceto  vini  praeparata,  quae 
propter  vira  antiphlogisticara  et  derivatoriam  utilissima. 
Si  status  gastricus  adest,  magno  cum  usu  adhibentur 
laxantia  leniora  nec  excitantia;  emetica  quoque  laudan- 

tur  non  solum  in  hoc  casu,  sed  etiam  in  morbis  initio 
quo  multi  auctores  se  morbum  emeticis  justo  tempore 
datis  interrupisse  et  removisse  affirmant.  Emetica  quidem, 
quod  congestiones  ad  caput  et  pectus  augent  et  facile 
infantes  infirmiores  et  debilitatos  reddere  possunt,  cir- 
cumspectione egent^  saepe  autem  magnam  utilitatem  prae- 
bere possunt,  quum  non  solum  purgent,  sed  etiam  alte- 
rent, quum  agant  in  diaphoresin  et  irritationem  efficiant 
contrariam. 

Inflammationis  signis  remotis  si  tussis  paullatim 
spasmodicam  formam  accipit,  ac  sensibilitas  statusque 
nervosus  magis  magisque  praevalere  incipit,  morbus  igi- 
tur in  stadium  secundum  transiit  omnia  remedia,  quibus 
vis  sedativa  inest,  maxime  idonea  videntur:  remedia  nar- 
cotica igitur  et  antispasmodica,  aetherea  nervina  valde  ce- 
lebrata sunt,  et  secundum  singulas  indicationes  dari  pos- 
sunt. Inter  remedia  narcotica  primum  locum  obtinere 
videtur  opium,  quum  ei  eximia  vis  sedativa  antispasmo- 
dica insit;  permultos  etiam  habet  laudatores,  qui  omnes 
fere  in  eo  consentiunt,  opium  non  solum  optime  vehe- 
mentissimos  tussis  insultus  moderari,  verum  etiam  con* 
vulsiones  illas  universales  prohibere.  Cautissime  tantum 
adhibendum  est  apud  infantes,  quod  facile  congestiones 
ad  cerebrum  auget,  quod  alvum  obstruit  et  ut  multi  op- 
ponunt, vomitum  prohibet.  Wallich  conjungebat  opium 
cum  moscho  et  hyoscyamo;  Tott,  Goelis  et  Vogler 
in  forma  pulveris  Doweri  praescribebant,  Haas  e da- 
bat opium  cum  vino  antimonio  Huxhami,  • Kieser  si- 
mul cum  opio  mercurium  dulcem  adhibebat,  ut  alvum 
solveret.  Easdem  fere  virtutes  ac  opium  habet  extractum 

hyoscyami,  quod  ea  de  causa  a multis  medicis  praefer- 
tur, quia  non  excitat  systema  vasorum  et  dari  etiam 
potest,  ubi  adsunt  signa  status  inflammatorii.  Multo  ma- 
gis autem  quam  illa  medicamina  laudata  et  commendata 
est  Belladonna,  et  saepe  etiam  hoc  remedium  bonum 
successum  adduxisse  constat.  Acidum  borussicum  item 
in  multis  casibus  pertussim  sanasse  dicitur,  sed  assen- 
tiendurn  videtur  iis,  qui  suadent  ut  cautissime  tantum 
adhibeantur  haec  fortioa  remedia  narcotica,  quia  facile 
dissolutionem  sanguinis  efficiunt  eamque  ob  causam  hae- 
morrhagias  perniciosas  provocare  possunt.  Praeterea, 
ubi  signa  inflammatoria  omnino  desunt,  magna  cum  utili- 
tate dari  potest  asa  foetida,  quae  non  solum  alterat,  sed 
etiam  bronchiorum  secretionem  copiosiorem  et  meliorem 
reddit.  Elata  sunt  summis  laudibus,  moschus,  castoreum, 
ipecacuanha,  flores  zinci,  magisterium  bismuthi  multaque 
alia,  quae  etiam  bonum  effectum  saepe  praebuerunt. 
Quod  attinet  ad  remedia  externa  balnea  calida,  aromatica, 
roborantia  prospero  cum  successu  adhiberi  solent,  clys- 
mata  etiam  antispasmodica  ex  asa  foetida,  floribus  cha- 
momillae et  aliis  saepe  magnam  vim  sedativam  exercent, 
singulorumque  paroxysmorum  vehementiam  valde  miti- 
gare valent. 

Autenrieth,  qui  pertussim  acrimonia  pathica  pro- 
vocari putabat,  ut  haec  materia  hostilis  ex  organismo  ex- 
cerneretur, unguentum  tartari  stibiati  regioni  epigastricae 
infricari  jussit,  ita  ut  pustulae  formarentur,  nullo  reme- 
dio interno  ad  tussim  convulsivam  curandam  opus  esse 
ratus.  Quamquam  multae  difficultates  cum  hujus  un- 
guenti applicatione  conjunctae  sunt,  et  multi  sunt  me- 

dici,  qui  boc  unguentum  omnino  rejiciant,  tamen  etiam 
permulta  exempla  fide  dignissima  exstant,  ubi  hoc  reme- 
dio morbus  sanatus  est.  Pro  unguento  tartari  stibiati 
alii  medici  vesicantia  applicant.  Oleum  crotonis  et  oleum 
terebinthinae  ut  thoraci  infricentur,  suadent,  quum  hoc 
eodem  bono  eventu  ac  modo  multo  leviore  et  jucundiore 
fieri  possit. 

Praeterea  organa  in  cavitate  thoracis  sita  medicus 
semper  accuratissime  perscrutari  debet,  ut  statim  ab  ini- 
tio varias  illas  mutationes  et  processus  morbosos,  quos 
in  his  organis  saepius  nasci  jam  supra  vidimus,  oppu- 
gnare possit;  sine  stethoscopio  igitur  et  infantes  pertussi 
laborantes  nunquam^  aggrediatur.  Cura  tum,  si  quid 
morbosi  invenerit,  secundum  ejus  naturam  modifi- 
canda est. 

In  hoc  stadio  praeter  illa  medicamina  victus  etiam 
semper  est  respiciendus.  Omnia,  quae  irritant  organa 
respirationis,  statim  revocare  possunt  paroxysmos;  idem 
efficitur  animi  afifectibus,  corporis  nimiis  motibus  et  cibo 
nimio.  Diaeta  ergo  blanda  sit  et  leniter  nutriens,  om- 
nia, quae  excitare  possint,  e.  g.  infusum  cofifeae,  spirituosa, 
aromata,  vitanda  sunt,  detur  aegrotis  pro  potu  aqua 
Selterana  cum  lacte  mixta,  decocta  ex  avena  sativa  vel 
mica  panis  albi  praeparata  et  alia;  cibos  ^iiepius  quidem 
assumant,  sed  semper  parva  quantitate,  retineantur,  nisi 
temperies  serena  est,  domi  in  colore  modico  aequali,  ne\ 
frigido  aere  respirationis  organa  irritentur  et  novum 
damnum  capiant. 

In  tertio  stadio,  ubi  irritabilitas  organorum  respira- 
tionis magis  magisque  recedit  et  evanescit,  secretio  bron- 

chiorum  autein  copisior  fit,  remedia  expectorantia  cum 
utilitate  adhiberi  possunt  et  inter  ea  primo  sulphur  au- 
ratum antimonii,  kermes  minerales,  squilla,  senega.  Ra- 
dix ipecacuanhae  et  tartarus  stibiatus  non  solum  in  dosi 
refracta  scopo  expectorationem  levandi,  sed  etiam  ita 
dari  possunt  interdum,  ut  vomitum  efficiant,  eo  enim  ae- 
grotos valde  sublevari  multi  auctores  asseverant. 

Morbo  feliciter  pervicto  relinquitur  saepe  debilitas 
et  universalis  et  organorum  respirationi  inservientium; 
medicus  ergo  ad  restituendam  sanitatem  integram  prae- 
scribere debet  remedia  tonica;  ex  iis  praecipue  dari  pos- 
sunt china,  lichen  islandicus  et  myrrha.  Hoc  modo  non 
solum  vires  restituuntur,  verum  etiam  optime  praecave- 
tur, ne  nascantur  perniciosi  illi  morbi  secundarii,  praeci- 
pue phthisis  pulmonalis,  ac  praepeditur,  ne  morbus  fiat 
recidivus. 


VITA. 


Natus  sum  Josephus  Hangkamer  die  XXL  men- 
sis Februarii  anno  h.  s.  XX.  Calcariae,  oppido  prope 
Clivias  sito,  patre  Petro,  matre  Johanna  e gente 
Hagedorn,  quos  parentes  Deus  Optimus  Maximus 
hucusque  vivos  mihi  servavit.  Fidem  confiteor  ca- 
tholicae. Postquam  litterarum  primitias  in  schola  viri 
maxime  reverendi,  Pastoris  Kruse  addidici,  gym- 
nasium Embricense,  quod  tum  eximio  duce  ceL  P. 
Viehoff  florebat,  adii.  Autumno  anni  XXXIX.  ma- 
turitatis testimonio  munitus,  ad  almam  litterarum  uni- 
versitatem Fridericam  Guilelmam  Rhenanam  me  contuli, 
ibique  ab  111.  Goldfuss,  Rectore  magnifico,  in  civium 
academicoriim  numerum  receptus,  nomen  dedi  apud  111. 
K ili  an,  tum  temporis  facultatis  medicae  Decanum  spe- 
ctabilem. Bonnae  hisce  interfui  scholis: 

De  encyclopaedia  et  methodologia  medica  111.  Nau- 
mann;  de  auatomia  generali  et  speciali  IlL  May  er  et 
Weber;  de  logice  et  psychologia  111.  de  Calker;  de 
botanice  111.  Treviranus;  de  zoologia  111.  Goldfuss; 
de  mineralogia  111.  Noeggerath;  de  phjsice  experimen- 
tali  111.  Plueckerj  de  chemia  experimentali  IlL  G. 
Bischof. 

Per  anni  spstium  Bonnae  versatus,  universitatem 
Herbipolitanam  petii,  ubi  a Rectore  magnifico  111. 
Lassaulx  in  civium  academicorum  numerum  receptus, 


et  nomen  Decano  spectatissimo  111.  Textor  professus,  per 
duos  annos  hasce  scholas  frequentavi: 

De  pathologia  et  therapia  generali  Cl.  JVarr;  de 
physiologia  111.  Hensler^  de  materia  medica  Cei. 
Rurapf.  Artem  cadavera  rite  secandi  docuerunt  me  111. 
Muenz  et  Exp.  de  Siebold,  chirurgiam,  doctrinam 
operationum  111.  Textor,  pathologiam  et  therapiam 
specialem  111.  Marcus.  Exercitationes  clinicas  frequen- 
tavi medicas  111.  Marcus,  chirurgicas  111.  Textor,  ob- 
stetricias 111.  d’Outrepont. 

Autumno  anni  XLll.  almam  Musarum  sedem  Bero- 
linensem  adii  ibique  ab  111.  de  Raumer,  Rectore  magni- 
fico, civium  academicoruni  numero  adscriptus,  nomen 
dedi  apud  111.  Mueller,  Decanum  maxime  spectabilem. 

Scholas  hic  adii: 

111.  Wagner  de  medicina  forensi  et  de  politia 
medica;  111.  Mueller  de  anatomia  pathologica;  111. 
Hecker  de  historia  medicinae. 

Exercitationes  clinicas  frequentavi  tam  medicas  quam 
chirurgicas  et  ophthalmiatricas  et  obstetricias  111.  Jueng- 
ken,  Cei.  Wolff,  111.  Schoenieiii,  111.  Busch,  Cei. 
Truestedt. 

Quibus  omnibus  viris,  optime  de  me  meritis,  maxi- 
mas ago  gratias  semperque  habebo. 

Jam  vero  tentaminibus,  tam  philosophico  quam  me- 
dico, nec  non  examine  rigoroso  rite  absolutis,  spero 
fore,  ut  dissertatione  thesibusque  publice  defensis,  summi 
in  medicina  et  chirurgia  honores  in  me  conferantur. 


T H E S E S. 


1.  Therapia  quo  simplicior,  eo  magis  rationalis. 

2.  Partus  praematurus  artificialis  sectioni  caesareae  post- 
ponendus est. 

3.  Existunt  morbi  organismo  salutares. 

4.  Scirrhus  mammae  amputationem  non  indicat. 

5.  Cura  symptomatica  non  rejicienda. 

6.  Quisque  hydrops  nihil  aliud  quam  symptoma  aut  exi- 
tus morbi. 


